Attzen junxin xjal José tbi,
jun aj tnom te Arimatea.
Lepchecxin tiꞌj tyol Jesús,
pero min otk tyeecꞌa tiibxin,
cuma at cytz̈i nejenel cye judío tiꞌjxin.
Tcyimlenxitzen Jesús,
e pon José twitz Pilato te kanl te Pilato tuꞌn ttzaj tkꞌoꞌn t-xumlal Jesús te.
E tcuya Pilato,
bix e pon José jaaꞌ taꞌ t-xumlal Jesús tuꞌn t-xiꞌ tiiꞌnxin.
Jaan Nicodemo e xiꞌ tuya José,
jatzenj Nicodemo otk pon tuya Jesús jun koniyan.
Ul tiiꞌnxin nim cꞌocꞌsbil cyiꞌ xjal te cꞌocꞌsbel te Jesús,
mirra tbi jun wik cꞌocꞌsbil,
bix áloes tbi juntl.
Setenta libros talen cꞌocꞌsbil,
bix smoꞌn cycaꞌbel wik.
Bix oc cybalkꞌiꞌnxin xbalen tiꞌ t-xumlal Jesús tuya cꞌocꞌsbil tiꞌj,
tisex tten cyxol judío oj nmaket jun cyimne.
Nkatzen lugar jaaꞌ otk jawa Jesús twitz cruz,
at jun awal te loꞌpj,
bix cyxol cyken loꞌpj at jun acꞌaj tjayel anem twitz xak.
Mitknaꞌx tocx cyimne tuj.
Bix cyeca nka taꞌ ja mukbil lu,
tuꞌntzen at-x tyem tuꞌn tmaket naj t-xumlal Jesús,
cuma chꞌitk toc jkꞌij te ajlabl,
bix xjantzen tuꞌn cymakunxin cyimne tuj kꞌij te ajlabl.
Texlen kꞌij te ajlabl,
tej tpon tneel kꞌij te smant,
te mitknaꞌx tul kꞌij,
e tzaj jxuj María Magdalena tiꞌ tjayel Jesús twitz xak.
Bix tej toc tcyeꞌyenxuj,
otk tzꞌel kꞌiꞌn xak tlemel twitz tjayel anem.
Tuj twitzxuj,
otk tzꞌel cyiiꞌn nejenel cye judío t-xumlal Jesús.
Juꞌ tzunj,
ajtz kelenxuj cyuya Simón Pedro bix jjuntl t-xnakꞌatz Jesús,
jatzenj t-xnakꞌatzxin nim oc takꞌ texin,
bix e xiꞌ tkbaꞌnxuj cyexin:
—Ma tzꞌetz kꞌiꞌn t-xumlal Jesús tuj tjayel,
bix mintiiꞌ tumel jaaꞌ ma pona cykꞌoꞌn—tz̈ixuj.
Tej tbinte Pedro tpocbal min-al Jesús tuj tjayel,
extzen tuyaj juntl t-xnakꞌatz Jesús,
bix e xiꞌkexin ttziiꞌ tjayel.
Junx ajkelenkexin cycaꞌbel tuj be,
pero tuya mas ajkelbil ajkelen jjuntl t-xnakꞌatz Jesús,
bix e pon ttziiꞌ tjayel Jesús nejl twitz Pedro.
Bix e cub mutzexin tuꞌn tocx tcyeꞌyenxin tuj jul,
bix e tilxin nuk ejeeꞌtl t-xbalen Jesús oc balkꞌet tiꞌj eteꞌcx,
pero min ocxxin tuj jul.
Bix lepchxe e pon Pedro tiꞌjxin,
bix ocxxin tuj jul,
bix oc tcyeꞌyenxin ke xbalen otk cyaj tuj jul.
Bix jxbalen otk tzꞌoc balkꞌet tiꞌ twiꞌ Jesús,
yaaꞌn junx tcub cyuya niyꞌtl xbalen,
sino tcub tuj juntl lugar tuj jul,
bix baltzꞌiꞌn.
Yal te juntl t-xnakꞌatzxin,
jaj otk pon nejl ttziiꞌ tjayel cyimne,
jax ocxin tuj jul.
Tej tlontexin tcub t-xbalen Jesús tuj tumel bix mintiiꞌtl xumlalbaj,
eltzen tniyꞌxin tiꞌj otk jaw itzꞌj Jesús juntl maj tuj cyamecy.
El cyniyꞌxin tiꞌj jlu tuꞌnj toc cycyeꞌyenxin t-xbalen Jesús.
Yaaꞌn tyol Dios te ootxa e kbante cyexin,
cuma mitknaꞌx tel cyniyꞌxin tiꞌj e tkba tyol Dios ka ilxix tiꞌj tuꞌn tjatz itzꞌjxin juntl maj tuj cyamecy.
Tej tel cyniyꞌxin tiꞌj otk jatz itzꞌjxin tuj cyamecy,
e pon meltzꞌajkexin tuj cyposadaxin.
Yaltzen te María Magdalena,
e ponxuj ttziiꞌ tjayel Jesús juntl maj,
bix nim ooꞌkxuj.
Bix e cub mutzexuj,
tuꞌn tocx tcyeꞌyenxuj tuj jul.
Bix e tilxuj caꞌba tsanjel Dios tuj cyaꞌj toc cyxbalen sak cyiꞌj.
Kꞌuklecxkexin jaaꞌ ocxe ten t-xumlal Jesús.
Junxin tocx jaaꞌ a ten twiꞌ Jesús,
bix juntlxin tocx jaaꞌ a ten ke tkenxin.
Bix etz cykbaꞌnxin texuj:
—Naa,
¿tikentzen nooꞌka?
—tz̈ikexin.
Bix aj ttzakꞌbeꞌnxuj:
—Nchin ooꞌka cuma ma tzꞌex cyiiꞌn xjal t-xumlal Jcawel weya,
bix mintiiꞌ tumel wuyena jaaꞌ ma pona cykꞌoꞌn—tz̈ixuj.
Tej t-xiꞌ tkbaꞌnxuj jlu,
ajtz meltzꞌaj twitzxuj,
bix e tilxuj waꞌlec jun xinak,
pero min el tniyꞌxuj tiꞌj ka ja Jesús.
Bix e tzaj yolen tuyaxuj:
—Naa,
¿tikentzen nooꞌka?
¿Altzen tzin tjyoꞌna?
—tz̈ixin.
Tujtzen twitz María Magdalena,
cꞌojlal cyken loꞌpj jaxin.
Juꞌ tzunj,
e xiꞌ tkbaꞌnxuj texin:
—Taat,
ka jay jxjal ma tzꞌaj tiiꞌna t-xumlal Jesús,
kbantz weya jaaꞌ ma pona tkꞌoꞌna,
tuꞌntzen tcuꞌx nmakuꞌna—tz̈ixuj.
Bix e xiꞌ yolen Jesús texuj:
—¡María!
Tej t-xiꞌ tkbaꞌnxin tbixuj,
el tniyꞌxuj tiꞌj ka Jesúsxin,
bix te junx maj oc tcyeꞌyenxuj tiꞌjxin,
bix e xiꞌ tkbaꞌnxuj:
—¡Taat!
—tz̈ixuj tuj yol hebreo.
E xiꞌ tkbaꞌn Jesús texuj:
—Mlay chin cyaja tzalu.
Minaꞌx njaxa tuya Nmana,
pero il tiꞌj chin jawela.
Juꞌ tzunj,
miꞌn cub ttzyuꞌna inayena,
sino cutxey cyuya ke hermano nxnakꞌatza,
bix kbanx cyexin ka chin pomela tuya Nmana bix Cymanxin,
tuya Ndiosa bix Cydiosxin—tz̈ixin te María.
E tcuyaxuj,
bix e xiꞌxuj kbalte cye t-xnakꞌatzxin:
—Ma wila Cawel kxol—tz̈ixuj,
bix akꞌxuj kbalte cyexin ti otk tkba Jesús.